ཞུ་བའི་དོན་དུ་གསོལ་བ་འདེབས་པ་འདི་ཡི་རྗེས་ཟློས་མཛོད༔ ཧོཿ རིགས་ཀུན་ཁྱབ་བདག་སྣང་མཐའི་རྣམ་རོལ་རྗེ༔ ཨོ་རྒྱན་རིན་པོ་ཆེ་ལ་གསོལ་བ་འདེབས༔ བསམ་པ་ལྷུན་གྱིས་འགྲུབ་པར་བྱིན་གྱིས་རློབས༔ གསུང་གི་དབང་བསྐུར་དམ་པ་སྩལ་དུ་གསོལ༔ «བྷནྡྷ་ཐོགས་ལ༔» ཧོཿ དེང་འདིར་ཁྱེད་རང་རྣམས་ལ་བླ་མ་རྩ་གསུམ་བཀའ་འདུས་ཀྱི་གསུང་གི་དབང་བསྐུར་བ་ཡིན་ཏེ༔ དམ་ཚིག་ཡེ་ཤེས་ལྔ་ཡི་བྱང་ཆུབ་འདི་ཉིད་ཕྱི་ལྟར་མ་རྒྱུད་མཁའ་འགྲོ་ཚོགས་པའི་ཕོ་བྲང་ཆེན་པོ་དུང་ཁང་འབྱིན་འཇུག་སྔགས་ཀྱི་དཀྱིལ་འཁོར༔ ནང་ལྟར་རང་བྱུང་སྐྱེ་མེད་གྲགས་སྟོང་རྫས་ཀྱི་དཀྱིལ་འཁོར༔ རྡོ་རྗེའི་རླུང་ལ་བརྟེན་པའི་བརྡ་མཚོན་པའི་རྣམ་པ་རྩ་བརྒྱད་སྟོང་སྦྱར་གྱི་དབང་བསྐུར་བས༔ ལོངས་སྐུ་རིག་པའི་རྩལ་སྣང་གི་དབང་ཐོབ་པའི་མོས་འདུན་མཛོད༔ ཧཱུྃ༔ བྷནྡྷ་བདེ་ཆེན་མཉམ་ཉིད་གཞལ་ཡས་ཁང་༔ ལྔ་ལྡན་བདུད་རྩི་སྙིང་པོ་འབྱིན་འཇུག་ཅན༔ དེ་རིང་སྐལ་ལྡན་བུ་ལ་དབང་བསྐུར་བས༔ གྲགས་སྟོང་འགགས་མེད་སྔགས་ཀྱི་དབང་ཐོབ་ཤོག༔ ཨོྃ་གུ་རུ་ཌཱཀྐི་པདྨ་དྷ་ར་ཧ་རི་ནི་ས་ཧཱུྃ༔ ཨ་བྷི་ཥིཉྩ་ཧཱུྃ༔ «སྤྲོ་བསྡུའི་དམིགས་པ་འབོག་ཞིང་བཟླས་ལུང་བྱ༔» དེས་གསང་དབང་གྲགས་སྟོང་ཆེན་པོ་ཐོབ་པས་ལམ་སྙིང་པོ་སྔགས་བཟླས་ཟུང་འཇུག་ལོངས་སྤྱོད་རྫོགས་པའི་འབྲས་བུ་ཐོབ༔ བཟླས་བརྗོད་སྒྲུབ་པ་བྱེད་དུ་རུང་བའི་སྐལ་ལྡན་དུ་བྱས་སོ༔ ཧཱུྃ༔ རྒྱ་གར་ཡུལ་དུ་སྐུ་འཁྲུངས་པ༔ སྐྱེ་འཆི་གཉིས་སྤངས་འཇའ་ལུས་བརྙེས༔ བཀའ་འདུས་གཙོ་བོ་ཟིལ་གནོན་ཞབས༔ མཚོ་སྐྱེས་རྡོ་རྗེ་བསྟན་པའི་བདག༔ རིག་འཛིན་གསུང་གི་བཀྲ་ཤིས་ཤོག༔ «ཅེས་མེ་ཏོག་འཐོར༔ མཎྜལ་ཕུལ༔» དེ་ནས་ཐུགས་ཀྱྀ་དབང་ཞུ་བའི་དོན་དུ་གསོལ་བ་འདེབས་པ་འདི་ཡི་རྗེས་ཟློས་མཛོད༔ ཧོཿ རིགས་ཀུན་ཁྱབ་བདག་སྣང་མཐའི་རྣམ་རོལ་རྗེ༔ ཨོ་རྒྱན་རིན་པོ་ཆེ་ལ་གསོལ་བ་འདེབས༔ བསམ་པ་ལྷུན་གྱིས་འགྲུབ་པར་བྱིན་གྱིས་རློབས༔ ཐུགས་ཀྱི་དབང་བསྐུར་དམ་པ་སྩལ་དུ་གསོལ༔ «མེ་ལོང་སིནྡྷུ་རའི་ཚོམ་བུ་བཅས་ཐོགས་ལ༔» ཧོཿ ཁྱེད་རང་རྣམས་ལ་བླ་མ་རྩ་གསུམ་བཀའ་འདུས་ཀྱི་ཐུགས་ཀྱི་དབང་བསྐུར་བ་ཡིན་ཏེ༔ དཀྱིལ་འཁོར་ལྷ་ཚོམ་གསལ་སྟོང་དོན་རྫོགས་ཀྱི་ངོ་བོ་གཞི་མ་བཅོས་ཀ་དག་གདོད་མའི་གཤིས་ལུགས་ཅི་ལྟར་སྟོན་པ་ལ་བརྟེན་ནས་ཆོས་ཀྱི་སྐུ་ཐོབ་པའི་མོས་པ་མཛོད༔ ཧཱུྃ༔ སྐྱེ་མེད་ཀ་དག་ངོ་བོ་ལྷུན་གྱིས་གྲུབ༔ དྲན་རིག་མ་བཅོས་དཀྱིལ་འཁོར་གདོད་ནས་ཤར༔ དེང་འདིར་སྐལ་ལྡན་བུ་ལ་དབང་བསྐུར་བས༔ གསལ་སྟོང་འཛིན་མེད་ཐུགས་ཀྱི་དབང་ཐོབ་ཤོག༔ ཨོྃ་གུ་རུ་ཌཱཀྐི་པདྨ་དྷ་ར་ཧ་རི་ནི་ས་ཧཱུྃ༔ ཨ་བྷི་ཥིཉྩ་ཧཱུྃ༔ དེས་ཐུགས་ཤེས་རབ་ཡེ་ཤེས་ཀྱི་དབང་ཐོབ༔ འབྲས་བུ་ཆོས་ཀྱི་སྐུ་འགྲུབ༔ རྫོགས་ཆེན་བླ་མ་ཨ་ཏི་བླ་མེད་བསྒོམ་པ་ལ་དབང་བར་བྱས་སོ༔ ཧཱུྃ༔ རྒྱ་གར་ཡུལ་དུ་སྐུ་འཁྲུངས་ཤིང་༔ སྐྱེ་འཆི་གཉིས་སྤངས་འཇའ་ལུས་བརྙེས༔ བཀའ་འདུས་གཙོ་བོ་ཟིལ་གནོན་ཞབས༔ མཚོ་སྐྱེས་རྡོ་རྗེ་བསྟན་པའི་བདག༔ རིག་འཛིན་ཐུགས་ཀྱི་བཀྲ་ཤིས་ཤོག༔ «ཅེས་མེ་ཏོག་འཐོར༔ མཎྜལ་ཕུལ༔» དེ་ནས་ཡོན་ཏན་ཀུན་རྫོགས་ཀྱི་དབང་ཞུ་བའི་དོན་དུ་གསོལ་བ་འདེབས་པ་འདི་ཡི་རྗེས་ཟློས་མཛོད༔ ཧོཿ རིགས་ཀུན་ཁྱབ་བདག་སྣང་མཐའི་རྣམ་རོལ་རྗེ༔ ཨོ་རྒྱན་རིན་པོ་ཆེ་ལ་གསོལ་བ་འདེབས༔ བསམ་པ་ལྷུན་གྱིས་འགྲུབ་པར་བྱིན་གྱིས་རློབས༔ ཡོན་ཏན་དབང་བསྐུར་དམ་པ་སྩལ་དུ་གསོལ༔ «གཏོར་མ་ཐོགས་ལ༔» ཧོཿ དེང་འདིར་ཁྱེད་རང་རྣམས་ལ་རྩ་གསུམ་བཀའ་འདུས་ཡོན་ཏན་གྱི་དབང་བསྐུར་བ་ཡིན་ཏེ༔ གཏོར་མ་འདི་ཉིད་རྨད་བྱུང་རྒྱན་རྫོགས་ཡོན་ཏན་ཀུན་འབྱུང་གི་རྫས་མཆོག་ཆེན་པོ་སྟེ༔ དབང་བསྐུར་བས་དངོས་གྲུབ་འགུགས་པའི་དུས་མཆོད་སོགས་བསོད་ནམས་མཆོད་པའི་ལས་བྱེད་ཀུན་དང་༔ ཕྲིན་ལས་བཞི་ཡི་རྟེན་འབྲེལ་མཐར་དབྱུང་ཞིང་༔ དཀྱིལ་འཁོར་ཕྱི་ནང་གསང་གསུམ་རྒྱན་རྫོགས་ཀྱི་དབང་ཐོབ་པའི་འདུན་པ་མཛོད༔ ཧཱུྃ༔ བླ་མེད་མཆོག་གི་མཆོད་པའི་རྫས་ལ་བརྟེན༔ འདོད་ཡོན་རྩ་གསུམ་རྒྱལ་བ་མཉེས་པའི་རྫས༔ དེང་འདིར་སྐལ་ལྡན་བུ་ལ་དབང་བསྐུར་བས༔ ངོ་བོ་མཆོག་ཐུན་དངོས་གྲུབ་ཐོབ་པར་ཤོག༔ ཨོྃ་གུ་རུ་ཌཱཀྐི་པདྨ་དྷ་ར་ཧ་རི་ནི་ས་ཧཱུྃ༔ ཨ་བྷི་ཥིཉྩ་ཧཱུྃ༔ དེས་ཡོན་ཏན་མི་ཟད་རྒྱན་གྱིས་ཕྱུག་པའི་རྟེན་འབྲེལ་ལ་མཐར་ཕྱིན་པའི་རྫས་དབང་ངམ་ཆས་དབང་ཐོབ༔ དེང་ཕྱིན་ཆད་བསོད་ནམས་ཕུན་སུམ་ཚོགས་པའི་མཆོད་ཚོགས་བརྩམ་ཞིང་དཀྱིལ་འཁོར་ལྔའི་བྱེད་ལས་རུང་བ་དང་༔ འབྲས་བུ་ངོ་བོ་ཉིད་ཀྱི་སྐུ་ཐོབ་པའི་སྐལ་ལྡན་དུ་བྱས་སོ༔ ཧཱུྃ༔ རྒྱ་གར་ཡུལ་དུ་སྐུ་འཁྲུངས་ཤིང་༔ སྐྱེ་འཆི་གཉིས་སྤངས་འཇའ་ལུས་བརྙེས༔ བཀའ་འདུས་གཙོ་བོ་ཟིལ་གནོན་ཞབས༔ མཚོ་སྐྱེས་རྡོ་རྗེ་བསྟན་པའི་བདག༔ རིག་འཛིན་ཡོན་ཏན་བཀྲ་ཤིས་ཤོག༔ «ཅེས་མེ་ཏོག་འཐོར་ཞིང་༔ མཎྜལ་ཕུལ༔» དེ་ནས་ཕྲིན་ལས་རྩལ་རྫོགས་ཀྱི་དབང་ཞུ་བའི་དོན་དུ་གསོལ་བ་འདེབས་པ་འདི་ཡི་རྗེས་ཟློས་མཛོད༔ ཧོཿ རིགས་ཀུན་ཁྱབ་བདག་སྣང་མཐའི་རྣམ་རོལ་རྗེ༔ ཨོ་རྒྱན་རིན་པོ་ཆེ་ལ་གསོལ་བ་འདེབས༔ བསམ་པ་ལྷུན་གྱིས་འགྲུབ་པར་བྱིན་གྱིས་རློབས༔ ཕྲིན་ལས་དབང་མཆོག་དམ་པ་སྩལ་དུ་གསོལ༔ «སྐུ་འབག་གམ་ལྷ་ཚོམ་ཀུན་འདུས་ཐོགས་ལ༔» ཧོཿ དེང་འདིར་ཁྱེད་རང་རྣམས་ལ་རྩ་གསུམ་བཀའ་འདུས་ཀྱི་ཕྲིན་ལས་དབང་བསྐུར་བ་ཡིན་ཏེ༔ སྐུ་འབག་ལྷ་ཡི་ཚོམ་བུའི་དཀྱིལ་འཁོར་ཡོངས་སུ་རྫོགས་པའི་ལྷ་དབང་དང་༔ ཆས་དབང་རྫས་དབང་བཅས་པ་ཕྲིན་ལས་གཅིག་ཏུ་རྫོགས་པའི་བརྡར་མཚོན་པ་སྟེ༔ དེ་ལྟར་ཡོངས་རྫོགས་སུ་བསྐུར་བ་ལ༔ ཞི་བ་རྡོ་རྗེ་དབྱིངས༔ དྲག་པོ་དབང་དྲག་རོལ་པ་སྟེ༔ ཕྲིན་ལས་ཀྱི་དཀྱིལ་འཁོར་ཡོངས་སུ་རྫོགས་པའི་མཐའ་སྡུད་པར་བྱ་བའི་རིམ་པ་རྒྱབ་ཆོས་སྨོན་ལམ་བསམ་པ་ལྷུན་གྲུབ་ཀྱི་དཀྱིལ་འཁོར་ཡོངས་རྫོགས་ཐོབ་པས་རང་བཞིན་ཐུགས་རྗེའི་སྐུ་རུ་གྲོལ་བའི་འདུན་པ་མཛོད༔ ཧཱུྃ༔ རིག་འཛིན་རྩ་གསུམ་བདེ་གཤེགས་རྒྱལ་བའི་ལྷ༔ ཡེ་ཤེས་ཚོམ་བུའི་དཀྱིལ་འཁོར་ལྷ་ཚོགས་ཀྱིས༔ སྐལ་ལྡན་རིགས་ཀྱི་བུ་ལ་དབང་བསྐུར་བས༔ གང་འདུལ་ཕྲིན་ལས་རབ་འབྱམས་ཐོབ་པར་ཤོག༔ ཨོྃ་གུ་རུ་ཌཱཀྐི་པདྨ་དྷ་ར་ཧ་རི་ནི་ས་ཧཱུྃ༔ ཨ་བྷི་ཥིཉྩ་ཧཱུྃ༔ དེས་ཕྲིན་ལས་འགྲོ་འདུལ་ཡེ་ཤེས་ལྷ་ཚོགས་གསལ་བྱེད་རང་བཞིན་ཐུགས་རྗེ་འཕོ་འགྱུར་མེད་པའི་དབང་ཐོབ་པས༔ དེང་ཕྱིན་ཆད་དཀྱིལ་འཁོར་བྱ་བ་མཐའ་རུ་ཉམས་སུ་མྱོང་ཞིང་༔ རྩ་གསུམ་བཀའ་འདུས་ཆོས་ཀྱི་རྒྱ་མཚོ་ཡི་ཕྲིན་ལས་སྣ་ཚོགས་ལ་དབང་བར་བྱས་སོ༔ ཧཱུྃ༔ རྒྱ་གར་ཡུལ་དུ་སྐུ་འཁྲུངས་པ༔ སྐྱེ་འཆི་གཉིས་སྤངས་འཇའ་ལུས་བརྙེས༔ བཀའ་འདུས་གཙོ་བོ་ཟིལ་གནོན་ཞབས༔ མཚོ་སྐྱེས་རྡོ་རྗེ་བསྟན་པའི་བདག༔ རིག་འཛིན་ཕྲིན་ལས་བཀྲ་ཤིས་ཤོག༔ «ཅེས་མེ་ཏོག་འཐོར༔ མཎྜལ་ཕུལ༔» «དེ་ནས་ལྷ་དབང་བསྡུས་པ་ལྟར་ན་རྩ་ལྷའི་གཙོ་བོ་རྣམས་ཀྱིས་དབང་བསྐུར༔ ཆས་དང་ཞི་དྲག་བསྐུལ་བ་ནི༔» ཧཱུྃ༔ སྐུ་ལ་བཀོད་པ་ཞི་བའི་རྒྱན་མཛེས་པ༔ རིན་ཆེན་པྲོག་ཞུ་སྙན་རྒྱན་མགུལ་རྒྱན་དང་༔ དར་དཔྱངས་སྟོད་གཡོགས་དཔུང་རྒྱན་ག་ཤལ་སྤྲས༔ སྨད་དཀྲིས་ཕྱག་གདུབ་ཞབས་གདུབ་བཅས་པ་གཏད༔ ཐུགས་རྗེའི་རང་རྩལ་རྒྱན་གྱི་དབང་ཐོབ་ཤོག༔ ཨོྃ་སརྦ་རཏྣ་བྷི་ཤྭོ་པཉྩ་ལི་ཀ་ཀུ་མུ་ཊ་ཨ་བྷི་ཥིཉྩ་ཧཱུྃ༔ «དེ་ནས་དྲག་པོའི་ཆས་ཐོགས་ཏེ༔» ཧཱུྃ༔ ཐོད་སྐམ་དབུ་རྒྱན་གླང་ཀོ་ཞིང་ལྤགས་དང་༔ རྡོ་རྗེའི་གོ་ཁྲབ་རུས་རྒྱན་སྟག་ལྤགས་དང་༔ མགོ་ཕྲེང་སྦྲུལ་ཆུན་ཁྲག་ཞག་ཐལ་ཆེན་ཚོམ༔ མེ་དཔུང་དང་ནི་སྲུང་འཁོར་བཅས་པ་གཏད༔ བདུད་འདུལ་དཔལ་གྱི་ཆ་ལུགས་ཡོངས་རྫོགས་ཤོག༔ ཨོྃ་ཀྲོ་ཏ་ཀྲོ་ཏ་ཀྲོ་ཏི་ཙཎྜ་ཤ་མ་ཤ་ན་ཀན་ཐི་ཀ་སརྦ་ཨ་བྷི་ཥིཉྩ་ཧཱུྃ༔ «དེ་ནས་ཞི་དྲག་གི་ཕྱག་མཚན་ཕྲིན་ལས་བཞི་གཏད་ལ༔ »ཧཱུྃ༔ ཞི་རྒྱས་དབང་དྲག་ཕྲིན་ལས་རྣམ་པ་བཞི༔ དཀྱིལ་འཁོར་རང་རང་ས་བོན་ཕྱག་མཚན་བཅས༔ དེ་རིང་སྐལ་ལྡན་ཁྱོད་ལ་སྦྱིན་པ་ཡིས༔ རྒྱན་དང་ས་བོན་ཕྱག་མཚན་ཡོངས་རྫོགས་ཤོག༔ ཨོྃ་སརྦ་ཧྲི་ཧྲི་ཧཱུྃ་ཀིནྠ་ཀ་བཛྲ་ཏིགྣ་བྷནྡྷ་ཡེ་སརྦ་ཧོཿ «དེ་ནས་ཚིག་དབང་རིན་པོ་ཆེ་ངོ་སྤྲོད་རྣམ་གསུམ་བསྟན་པ་ནི༔ ཤེལ་སྒོང་ངམ་མེ་ལོང་ཐོགས་ལ༔» ཧོཿ སྣང་ཞིང་སྟོང་པའི་ཆོས་ཐམས་ཅད་རྟག་དཔྱད་འཛིན་གཞིག་བྲལ་བར་ཅིར་སྣང་བདག་མེད་སྣང་སྟོང་གི་ངོ་བོ་དེ་སེམས་ཞེས་བྱ་བ་སྣང་ཚུལ་ཙམ་ཡིན་པས་མཉམ་པར་ཞོག་ཅིག༔ «དེ་ནས་རོལ་མོ་རིགས་བཞི་ཐོགས་ལ༔» ཧོཿ དེ་ལྟར་སྒྲ་ཐམས་ཅད་གྲགས་སྟོང་བྲག་ཆ་འབྱུང་བ་ཚ་གྲང་འཐབ་པའི་རང་སྐད་ལྟར་ཐོས་སོ་ཅོག་གི་ཚིག་རྟོག་ཚོགས་ཀྱིས་འཛིན་པ་མ་ཞུགས་པར་པི་ཝཾ་གི་གླིང་བུ་ལྟར་ཤེས་པར་གྱིས་ལ་རང་བཞིན་སོ་མ་མཉམ་པར་ཞོག་ཅིག༔ «དེ་ནས་ནམ་མཁའ་གཡའ་དག་ལ་སྡིགས་མཛུབ་གཏད་དེ༔» ཧོཿ དབྱིངས་ཀྱི་རང་བཞིན་གདོད་ནས་དག་པ༔ ངོ་བོ་ཀ་ནས་དག་པ༔ རྣམ་པ་ཤུགས་ལས་དག་པ་སྟེ༔ དེ་ནམ་མཁའ་ལ་སྒྲོ་མ་བཏགས་པར་ཕྱམ་གྱིས་གནས་པ་ལྟར༔ བུམ་པ་ཆག་པའི་ནམ་མཁའ་དང་ནམ་མཁས་ཁྱབ་པའི་བུམ་ནང་ལྟར་རིས་སུ་མ་ཆད་ཕྱོགས་སུ་མ་ལྷུང་༔ ཨ་འཐས་སུ་མ་འབྱམས༔ ཧད་པོ་མདོ་མེད་མ་ཡིན་པ༔ དམིགས་བྱ་བློ་ལས་འདས་པ༔ དམིགས་མེད་ཀྱི་རང་རྩལ་ལས་ཅིར་ཡང་འཆར་བ༔ ཤར་མཁན་གདོད་ནས་སྟོང་པ༔ སྟོང་པ་རྩལ་ཆེན་གྱི་ཤུགས་འཆང་བ༔ བཟང་པོས་མ་སྒྱུར༔ ངན་པས་མ་བསླད་པ༔ གཞོན་ནུ་ཀུན་བྱེད་རྒྱལ་པོ་ཞེས་སྒྱུ་མ་བསྡུས་ན་རྐྱེན་གྱིས་མི་འཇིགས་པ༔ གཟུགས་མེད་རྫུ་འཕྲུལ་ཤུགས་ལ་འཆང་བ་ཞེས་བྱ་བ༔ མི་བདེན་བཞིན་དུ་འགྱུ་བ་འདི་ནི་རང་ཤེས་མངོན་པར་མི་རྟོག་པའི་རིག་པ་ཡིན་ཏེ༔ དགག་སྒྲུབ་ལྷན་པ་དང་བྲལ་བའི་སོ་མར་ཞོག་ཅིག༔ དེས་ཚིག་དབང་རིན་པོ་ཆེའི་ངོ་སྤྲོད་ཐོབ་པ་ཡིན་པས༔ དེང་ཕྱིན་ཆད་ཨ་ཏི་བླ་མེད་ཐེག་པའི་ཡང་རྩེ༔ བསྒོམ་བྱའི་ཡུལ་དང་སྒོམ་བྱེད་ཀྱི་གཉེན་པོར་ཤར་གྲོལ་དུས་མཉམ་རྟོགས་པ་བློ་འདས་ཀྱི་ངོ་བོ་ལ་དབང་བར་བྱས་སོ༔ «ཞེས་ངོ་སྤྲད་ལ་གཏང་རག་གི་མཎྜལ་ཕུལ༔ བཀྲ་ཤིས་པའི་མེ་ཏོག་འཐོར་ཞིང་༔» ཧཱུྃ༔ རྒྱ་གར་ཡུལ་དུ་སྐུ་འཁྲུངས་པ༔ སྐྱེ་འཆི་གཉིས་སྤངས་འཇའ་ལུས་བརྙེས༔ བཀའ་འདུས་གཙོ་བོ་ཟིལ་གནོན་ཞབས༔ མཚོ་སྐྱེས་རྡོ་རྗེ་བསྟན་པའི་བདག༔ ཁྱབ་བདལ་ཀློང་ཡངས་བཀྲ་ཤིས་ཤོག༔ «ཅེས་མེ་ཏོག་འཐོར༔ མཎྜལ་ཕུལ༔ དེ་ནས་དངོས་གྲུབ་ཀྱི་དགའ་སྟོན་ཚོགས་ལ་རོལ་བའི་རྣལ་འབྱོར་ནི༔ བཀྲ་ཤིས་བརྒྱད་ལྡན་དགེ་བའི་རིག་མས་ཚོགས་བཏེགས་ལ༔ རྡོ་རྗེའི་གླུས་བསྐུལ་བ་ནི༔» ཧོཿ གསང་བ་བླ་མེད་ཐེག་ཆེན་ལམ་གྱི་མཆོག༔ བསོད་ནམས་ཚོགས་བསགས་ཡེ་ཤེས་འབྲས་བུའི་དཔྱིད༔ དེ་རིང་སྐལ་ལྡན་རྣམས་ལ་ཞུ་བའི་ཕྱིར༔ རྡོ་རྗེ་རྒྱལ་པོས་བདག་ལ་གནང་བར་སྩོལ༔ «རྡོ་རྗེ་སློབ་དཔོན་གྱིས༔» ཧཱུྃ༔ རྟེན་འབྲེལ་རྫས་ལས་ལེགས་འོང་པ༔ བསོད་ནམས་ཚོགས་ཀྱི་འཁོར་ལོ་འདི༔ ཡེ་ཤེས་མཆོག་ལ་གཞོལ་བའི་ཕྱིར༔ ཐེ་ཚོམ་སྤང་ཞིང་དྭང་དུ་བླང་༔ དངོས་གྲུབ་རྩ་བ་བླ་མེད་མཆོག༔ རྨད་བྱུང་ཡོན་ཏན་ཀུན་ཐོབ་ཤོག༔ ཨ་ལ་ལ་ཧོཿ «ཞེས་པས་དངོས་གྲུབ་ཚོགས་རོལ༔ ཚེ་རིལ་དང་ཚེ་ཆང་ཐོགས་ལ༔» ཧཱུྃ༔ རྨད་བྱུང་བདུད་རྩི་བཅུད་ལྡན་རིལ་བུ་དང་༔ དམ་ཚིག་ཡེ་ཤེས་ལྔ་ཡི་སུ་ར་ཆང་༔ ཟག་མེད་དགའ་བཞིའི་རྫས་མཆོག་ཀུན་འབྱུང་འདི༔ འཆི་མེད་མཆོག་སྩོལ་སྐལ་ལྡན་བུ་ལ་སྦྱིན༔ ཨོྃ་ག་ཎ་ལ་སརྦ་ཨ་མྲྀ་ཏ་པཱུ་ཛ་ཧོཿ «དེ་ནས་རྒྱས་གདབ་པ་ནི་ཕྱག་མཚན་ཁ་ཊྭཱཾ་དང་དར་ཚོན་སྣ་ལྔས་བརྒྱན་པ་ཐོགས་ཏེ༔» ཧཱུྃ༔ ཕྱོགས་བཞི་ཚེ་ཡི་རིག་འཛིན་ཁ་ཊྭཱཾ་ཐོགས༔ མཚམས་བཞིའི་གསང་བའི་རིག་མས་མདའ་དར་ཐོགས༔ གཡོན་རྣམས་བྷནྡྷ་དང་ནི་ཚོམ་བུ་བསྣམས༔ དཔའ་བོ་དཔའ་མོས་བཀྲ་ཤིས་མེ་ཏོག་འཛིན༔ སྐལ་ལྡན་བུ་ལ་དབང་བསྐུར་རྒྱ་ཡིས་གདབ༔ བཀྲ་ཤིས་དགེ་ལེགས་རབ་གནས་འཐོར་བར་བགྱིས༔ ཨོྃ་བྷི་དྷོ་དྷཱ་ར་ཌཱཀྐི་ནཱི་ཚུན་དྷ་ཚུན་དྷི་སརྦ་མངྒ་ལཾ་ཏིཥྛ་བཛྲ་པུཥྤེ་ཤྲཱི་ཡ་ཨ་དྷིཥྛ་ན་ཨ་དྷིཥྛི་ཏེ་སྭཱ་ཧཱ༔ «ཞེས་རྒྱས་གདབ༔ བཀྲ་ཤིས་རབ་ཏུ་གནས༔ དེ་ནས་དམ་ཚིག་བསྒོ་བ་ནི༔» ཧཱུྃ༔ དེང་ཕྱིན་ཆད་རིགས་འདུས་རྩ་གསུམ་འདུས་པའི་དཀྱིལ་འཁོར་ལྷག་པའི་ལྷར་འཛིན་ཅིང་༔ ཕྱི་ནང་གསང་བའི་དམ་ཚིག་གི་གནས་རྣམས་ལ་ཉེ་བར་གནས་པར་བགྱི་སྙམ་པས་འདི་ཡི་རྗེས་ཟློས་མཛོད༔ གཙོ་བོས་ཇི་ལྟར་བཀའ་བསྩལ་པ «ས་མ་ཡ༔ ཟབ་པའི་མཐར་ཐུག་བདེ་གཤེགས་རྩ་བའི་ཆོས༔ ཞལ་གདམས་སྙིང་གི་ནཱ་ད་གདམས་པའི་བཅུད༔ དབྱངས་ཅན་མཚོ་རྒྱལ་བདག་གིས་ཡི་གེར་བཀོད༔ མ་འོངས་ཡང་མཐའ་བསྐལ་པ་དྲག་སྤྱོད་ཚེ༔ སྐལ་ལྡན་རིགས་ཀྱི་སྲས་དང་འཕྲད་པར་ཤོག༔ དེས་ཀྱང་ཆོས་བདག་སྨོན་ལམ་ཅན་ལ་སྤྲོད༔ འཛིན་འཆང་སྤེལ་སྒྲུབ་རྒྱུད་ལ་ར་མདའ་སྦྲོན༔ བཀའ་ཡི་སྲུང་མ་དྲེགས་པ་སྡེ་ལྔ་དང་༔ དཔལ་གྱི་ལྷ་མོ་ཀླུ་རྒྱལ་ཐོད་པ་དཀར༔ གསང་སྔགས་གཉན་གྱི་སྲུང་མས་རྟག་ཏུ་སྐྱོངས༔ དམ་ཚིག་བསྟན་པ་སྐྱོང་བའི་བྱ་ར་མཛོད༔ དཔལ་གྱི་མཆིམས་ཕུར་མི་ནུབྀ་ཨཚ་རྒྱ༔ གཏེར་རྒྱ༔ སྦས་རྒྱ༔ ཟབ་རྒྱ༔ གསང་རྒྱ༔ གཏད་རྒྱ༔ ཁོ་བོ་རིག་འཛིན་རྩ་གསུམ་གླིང་པ་ཆོས་ཀྱི་རྒྱ་མཚོས་ས་ཁྱིར་ལོར་བསམ་ཡས་མཆིམས་ཕུ་ནས་གདན་དྲངས་ཤིང་ཤོག་སེར་ནས་ཞལ་བཤུས་སོ། སརྦ་མངྒ་ལཾ།། །།